1Baa mangko ado di antaro angku-angku, nan barani payi kabake hakim nan indak ba Tuhan Allah, untuak mangadukan sudaronyo nan sa iman, dikutiko inyo basisalak jo sudaronyo tu? Baa mangko inyo indak mamintak umaik Allah, untuak manyalasaikan parkaronyo tu?
2Apokoh angku-angku indak tawu, baraso umaik Allah nan ka manyidangkan dunia ko? Jadi, jikok iyo angku-angku nan ka manyidangkan dunia ko, baa mangko indak talok di angku-angku manyalasaikan parkaro nan sagalemeng tu?
3Apokoh angku-angku indak tawu, baraso kito ko nan ka manyidangkan malekaik-malekaik? Apo lai hanyo parkaro-parkaro biaso nan timbua dalam iduik sahari-hari!
4Jikok umpamonyo timbua parkaro-parkaro nan saroman itu, apokoh angku-angku mangadukan parkaro tu, kabake urang-urang nan indak ciyek juwo punyo kaduduakkan di dalam jamaat?
5Iyo sabana mambuwek mariangik! Tantu di antaro angku-angku, ado salah surang nan cukuik bijaksano untuak manyalasaikan pasalisiahan, antaro sudaro-sudaro nan samo-samo Kristen!
6Tapi sabaliaknyo, surang urang Kristen payi kabake urang nan indak Kristen, untuak mangadukan parkaronyo jo sudaronyo nan Kristen!
7Jankan payi mangadukan parkaro ka urang nan indak Kristen; adonyo sagalo pasalisiahan di antaro angku-angku tu sajo, lah marupokan suatu kakalahan tu di angku-angku. Labiah elok lai angku-angku dipabuwek indak adie, atau dirugikan!
8Tapi malah angku-angku sandiri, nan mampabuwek urang lain sacaro indak adie. Angku-angku pulo nan marugikan urang lain. Malah angku-angku pabuwek pulo taradok sudaro-sudaro sa iman!
9Layi tawukoh angku-angku, baraso urang-urang nan indak mangarajokan apo nan katuju dek Allah, mako inyo indak dapek doh masuak Karajaan Allah? Jan takicuah! Urang-urang nan mangarajokan nan cabul, urang-urang nan manyambah barhalo, urang nan bajina, urang nan mangarajokan pasatubuahan laki-laki samo laki-laki, padusi samo padusi,
10urang nan pancilok, urang nan cangok, urang nan pamabuak, urang nan suko mamburuak-buruakkan urang lain, urang nan suko mamangua -- kasadonyo urang-urang nan bakcando itu, indak ka dapek doh masuak Karajaan Allah.
11Babarapo urang di antaro angku-angku dawulu, mangarajokan nan saroman itu. Tapi nan kiniko angku-angku lah dinyatokan barasiah dari doso. Angku-angku lah manjadi miliak Allah nan tasandiri. Angku-angku lah ba elok baliak jo Allah, dek karano angku-angku layi ba iman kapado Tuhan Isa Almasih, dek karano kuwaso Roh dari Allah kito.
12Ado urang nan mangatokan, baraso satiyok urang buliah mangarajokan apo sajo. Tapi manuruik pandapek ambo, indak kasadonyo tu doh paguno. Jadi, biyapun ambo buliah mangarajokan apo sajo, tapi ambo indak namuah doh mampadiyakan diri ambo, dikuwasoi dek sasuatu nan indak bapaidah.
13Ado pulo urang nan mangatokan, baraso makanan adolah untuak paruik, paruik disadiyokan untuak makanan. Tapi kaduwo-duwonyo ka di ilang lanyokkan dek Allah. Tubuah manusia indak buliah doh dipagunokan untuak mangarajokan karajo nan cabul, tapi hanyo buliah dipagunokan untuak malayani Tuhan. Mako Tuhan ka mamaliaro tubuah tu.
14Allah lah ma iduikkan baliak Tuhan kito Isa Almasih sasudah Baliau mati, baitu pulo Allah ka ma iduikkan kito baliak, jo kuwaso-Nyo.
15Sudaro-sudaro tawu, baraso tubuah sudaro-sudaro adolah angguato tubuah Isa Almasih. Jadi, apokoh buliah ambo ambiak salah ciyek angguato tubuah Isa Almasih tu, sudah tu ambo jadikan inyo manjadi angguato tubuah surang padusi jahek? Tantu indak!
16Atau mungkin juwo angku-angku alun tawu, baraso urang nan mampasatukan dirinyo jo padusi jahek, mako inyo lah manjadi satu jo padusi tu! Dek karano di Alkitab ado tatulih, "Kaduwonyo lah manjadi satu."
17Tapi, urang nan lah manyatukan dirinyo jo Tuhan, mako Roh Tuhan jo roh urang tu, lah manjadi satu.
18Jauahilah karajo-karajo nan cabul. Dek karano, kasadonyo doso nan lain, nan dikarajokan dek manusia, tajadi diluwa tubuah manusia tu sandiri. Tapi urang nan babuwek cabul, ba arati inyo mampabuwek doso ka tubuahnyo sandiri.
19Sudaro-sudaro musti tawu andaknyo, baraso tubuah sudaro-sudaro tu adolah tampaik manatap Roh Allah. Roh tu manatap di tubuah sudaro-sudaro. Allah sandirilah nan lah mambarikan Roh tu kabake sudaro-sudaro. Diri sudaro tu, indak miliak sudaro tu doh. Itu adolah miliak Allah.
20Allah lah mambali sudaro-sudaro, Baliau lah mambayie kontan. Dek karano itu, mako pagunokanlah tubuah sudaro-sudaro tu, baa nan ka sapatuiknyo sainggo namo Allah dimuliekan.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn